runetrust/blame-folketinget-dk huggingface dataset:
Astrid Carøe (SF), 2025-12-18:
Tak for det.
Her står vi 5-10 minutter i juleferie, og mange af os glæder os til at komme hjem og holde jul med vores familier om nogle dage.
Samtidig ved vi, at der lige nu er mennesker, som ikke ved, om de snart står uden tag over hovedet, og om det her bliver sidste jul i deres hjem.
Allerede tilbage i juni spurgte SF beskæftigelsesministeren, hvordan ministeren ville sikre, at kontanthjælpsreformen ikke satte folk på gaden, og vi har siden hen ad flere omgange insisteret på at hive partierne fra aftalen tilbage til bordet, så vi kunne finde en løsning, hvor ingen pludselig står med en rykker i hånden og risikerer at miste deres hjem.
Regeringen har ad flere omgange haft mulighed for at finde en løsning, senest med finansloven, hvor det altså ikke blev prioriteret.
Nu kommer der så noget hjælp på bordet, og vi bakker selvfølgelig op om, at social- og boligministeren nu med det her forslag finder nogle penge til gavn for de allermest udsatte, der risikerer at havne i hjemløshed, penge, der skal gå til dem, der lige nu ikke kan betale for huslejen, og penge, som skal ud og løbe så hurtigt som muligt.
Til gengæld er vi lidt skeptiske over for beløbet.
Det er altså en meget lille redningskrans, vi her har med at gøre.
Ifølge Kirkens Korshær rækker de her penge til 4½ uge, og det er jo kortere tid, end det ville tage at lave et nyt lovforslag herinde i Folketinget.
Uanset hvad, er vi i hvert fald enige om, at man altså ikke får ret meget huslejehjælp for 15 mio. kr.
I SF ser vi det som første udbetaling, medmindre regeringen på magisk vis får opført de billige boliger, som der desperat er brug for.
Og som man har forpligtet sig til i Fonden for blandede byer, er der behov for en mere permanent løsning end den her.
Det håber vi i SF at vi meget snart får mulighed for at diskutere, og så forventer vi, at regeringen er klar til at opjustere beløbet, hvis de dystre forudanelser holder stik og de 15 mio. kr. ikke slår til.
Vi bakker selvfølgelig op om det her forslag, fordi der er akut brug for hjælp her og nu og det er meget bedre end ingenting, men i SF kommer vi også til at holde regeringen op på, at vi skal sikre mange flere billige boliger, mere hjælp til høje huslejer og mere frihed til kommunerne, så de rent faktisk kan hjælpe deres allermest udsatte borgere.
Tak for ordet.
Marlene Harpsøe (DD), 2025-12-18:
Jeg tror ikke helt, jeg forstår spørgsmålet, men jeg kan i hvert fald bare generelt sige, at vi i Danmarksdemokraterne jo endnu ikke har taget stilling til lovforslaget, som det foreligger.
Der er nogle ting, som vi rigtig gerne have vil svar på, bl.a. i forhold til om det her betyder, at man som arbejdsløs ikkevestlig indvandrer skal have mere i ydelse i en midlertidig periode og dermed mister det økonomiske incitament til at tage et arbejde.
Det vil vi gerne have nærmere svar på.
Og derfor kommer vi til på et senere tidspunkt at tage endelig stilling til lovforslaget.
Victoria Velasquez (EL), 2025-12-18:
I Enhedslisten er vi enormt glade for vores samarbejde med SF og med ordføreren på netop det her område.
Jeg oplever, at det faktisk er Socialdemokratiet, som jeg lige nu har lidt svært ved at vide hvor står.
, så derfor er jeg enormt spændt på, hvad der kommer til ske nu, hvor det bliver en anden minister fra Socialdemokratiet – om der kommer til at være mere åbenhed.
For for mig er det ret alarmerende, at vi nu risikerer at stå med noget, der faktisk direkte er grundlovsstridigt, fordi man skærer så massivt ind i folks indkomst.
Det kan man jo gøre som en del af loven.
Det er også det, vi peger på i Enhedslisten, altså at sige: Hvis du sikres at kunne have et arbejde på ordinære vilkår, selvfølgelig med en ordentlig løn og ordentlige vilkår, og du kan arbejde, så skal du også tage det, ellers kan du ikke få en offentlig forsørgelse.
Men nu kommer jeg bare igen tilbage til det med, at det skal kunne betale sig at arbejde.
Det kan det jo, hvis vi kigger på de steder, hvor der er det.
Ellers er vi ude i nogle af de stillinger, hvor der er enormt pres på løn- og arbejdsvilkår, og der kan lave ydelser tværtimod være med til også at presse de vilkår.
Marlene Harpsøe (DD), 2025-12-18:
Når vi siger, at det skal kunne betale sig at arbejde, så betyder det reelt, at man selvfølgelig skal kunne gå ud på arbejdsmarkedet og få mere end det, man får på en offentlig forsørgelse.
Så på den måde skal det kunne betale sig at arbejde.
Hvis der så er et system, hvor man kan se ind i, at man, hvis man bliver bag hjemmets fire vægge, kan få mere end ved at træde ud i et job – det kan være inden for rengøring, hjemmeplejen eller noget helt tredje – så skal man selvfølgelig sikre sig, at motivationen og incitamentet til at tage et arbejde i hvert fald økonomisk set er der.
Det er vi i Danmarksdemokraterne meget optagede af, ligesom vi er optagede af, at de mange ikkevestlige indvandrere, som er her i landet, selvfølgelig også deltager aktivt på arbejdsmarkedet, og at de bidrager positivt.
Der ser vi altså bare, at der er alt for mange, der i årevis ikke har været på arbejdsmarkedet.
Der mener vi, at man, hvis kan arbejde, så også skal arbejde.
Victoria Velasquez (EL), 2025-12-18:
Tak for det.
Ordføreren kommer i sin tale ind på, at det skal kunne betale sig at arbejde, og det er noget, vi rigtig ofte hører herinde.
For mig er det helt åbenlyst, at det skal kunne betale sig at arbejde, for én ting er, hvad man får ud af det i kroner og øre, og noget andet er alle de andre ting, der også følger med i forhold til det.
Så der er så mange gevinster ved det.
Derfor vil jeg bare spørge ordføreren om noget.
For vi behandler her et lovforslag, der handler om at skulle sikre, at man kan blive boende i sin bolig, og det kan jo, hvis nogen udefra hører det, godt lyde, som om man skal gøre det utrygt i forhold til boligsituationen for dem, der ikke er i arbejde, altså at folk så skal tage et arbejde for at få tryghed omkring deres boligsituation, og det lyder jo umiddelbart ikke som så positivt.
Så jeg vil bare høre, hvad ordføreren mener, når ordføreren siger, at det skal kunne betale sig at arbejde.
Astrid Carøe (SF), 2025-12-18:
Ja, og de mennesker, der bliver ramt af det her, bliver jo ramt af det, uanset hvor mange det drejer sig om.
Det er jo også derfor, det er vigtigt, at vi tager hånd om det.
Det er også derfor, vi i SF siger, at vi ikke tror, at de 15 mio. kr. er nok, og hvis det ikke er det, må vi finde nogle flere penge.
Victoria Velasquez (EL), 2025-12-18:
Jeg er fuldstændig enig i, at det er en politisk krise, at vi står i den boligsituation, som vi står i.
Det, som jeg så også er enormt optaget af, og som er mig magtpåliggende, er, at dem, der skal betale regningen for den krise, ikke skal være nogle af de mest udsatte i vores samfund.
Derfor synes jeg, det er enormt vigtigt, at vi fortsætter med at se på, hvad vi kan gøre, for at netop det ikke sker, og derfor vil jeg gerne sige tak til ordføreren for ikke at afvise forslaget, men gerne at ville se på det forslag og på, hvad der ellers kan være muligt.
Camilla Fabricius (S), 2025-12-18:
Tak for det, og tak for også at inddrage udvalget.
Vi har jo et virkelig godt socialudvalg med begejstrede medlemmer, også ordføreren selv.
Jeg vil bare høre ordføreren, om hun ikke er enig i, at vi har lavet nogle rigtig gode tiltag i relation til det, der ligger op ad arbejdsmarkedet, altså KLAPjob, KLAR TIL START og det sociale frikort, som også kan være med til at give folk en mulighed for at fastholde deres bolig og i øvrigt en rigtig god tilknytning til fællesskabet, som arbejdsmarkedet også er.
Nanna W. Gotfredsen (M), 2025-12-18:
Jeg er i hvert fald sikker på, at vi kunne være med på at finde en løsning, hvis vi skal have en løsning, der rækker længere.
I forhold til det her kommer jeg ikke til at svare på det lige her.
Men der er en helt afgørende ting i forhold til en mere varig ordning, og det er, at den ikke på nogen måder kommer til at udgøre en fortsat badeferie for det kommunale landskab i forhold til ikke at sørge for at få bygget de boliger, der er brug for.
For vi er nødt til at forstå, hvad problemet er i sin helhed og kompleksitet.
Det handler om fraværet af boliger, om manglende betalbare boliger, og at vi ser ind i en prognose, hvor de om få år er helt væk, og hvor vi jo, hvis kommunerne bliver ved med ikke at bygge dem – det er værst i Københavns Kommune – så ikke får en løsning.
Victoria Velasquez (EL), 2025-12-18:
Det, vi konkret ser på i dag, er jo især det, der er kommet med § 34, og jeg tror ikke, konsekvenserne havde været så store, hvis folk til at starte med havde haft en ydelse, som kunne sikre trygheden.
Så derfor er det selvfølgelig et helhedsbillede.
Men vi kommer til at stille et ændringsforslag, der giver kommunerne hjemmel til allerede fra 2026 at bruge egne midler uden statsrefusion til at yde den samme type huslejestøtte til den samme målgruppe som i lovforslaget, så det vil ikke være noget, der gør det her lovforslag dyrere.
Så foreslår vi selvfølgelig som en konsekvens af det, at solnedgangsklausulen justeres, så den statslige pulje på 15 mio. kr., som bortfalder fra den 1. januar 2027, ikke kommer til influere på, at den kommunale hjemmel bliver videreført permanent.
Det er jo nødvendigt, fordi puljen, som det tidligere har været oppe, kun dækker en brøkdel af det behov, der er, og kommunerne så ikke bliver forhindret i at kunne hjælpe.
Kan Moderaterne bakker op om det?
Nanna W. Gotfredsen (M), 2025-12-18:
Ja, dem, der er brug for.
Men det her er jo blevet kidnappet i den offentlige debat til at være en kamp mod kontanthjælpsreformen, mod al muligt, der ikke har noget med hjemløse og hjemløshedstruede mennesker at gøre, og til kampen for at få § 34 igen og alt muligt, der er den her sag lidt uvedkommende.
Det synes jeg man skal holde op med.
Det fremgår går allerede af overskriften til paragraffen.
Karin Liltorp (ALT), 2025-12-18:
Det gør mig også en lille smule fortrøstningsfuld igen, at ordføreren sidder der, for jeg er ganske sikker på, og det tænker jeg måske også ordføreren er, at de her 15 mio. kr. ikke kommer til at være dækkende.
Hvis man tænker på, hvad behovet var i de tidligere år, så kommer der til at mangle penge, så jeg håber, at ordføreren holder fast i sit ønske om at kæmpe videre for, at vi skaffer de penge, der faktisk er brug for, også på lang sigt.
Nanna W. Gotfredsen (M), 2025-12-18:
Kampen for de allermest udsatte og kampen sammen med de allermest udsatte har altid i mere end for mit vedkommende et kvart århundrede været en meget ensom kamp.
Der er gode kollegaer herinde i alle partier, som jeg slet ikke oplever modstand fra.
Det, der er et problem med, er at få kampen prioriteret.
Karin Liltorp (ALT), 2025-12-18:
Tak for det, og tak for en god tale.
Der er ingen tvivl om, at det her er et område, ordføreren brænder rigtig meget for, og jeg er faktisk taknemlig for, at ordføreren sidder i et regeringsparti.
Jeg tror, der var mange af os, der spærrede øjnene lidt op, da redningskransen faktisk skulle kastes ud af udenrigsministeren og så endda fra udlandet.
Det er jeg meget glad for, og jeg kunne godt tænke mig spørge ind til, om det har været en ensom kamp i regeringen at sikre sig, at der i det hele taget blev sendt en redningskrans ud til de her borgere.
Katrine Daugaard (LA), 2025-12-18:
Tak for det.
L 84 handler om noget helt konkret, nemlig at vi i 2026 giver kommunerne mulighed for at give et midlertidigt huslejetilskud til de mest udsatte borgere, dem, der ellers risikerer at gå fra hus og hjem, eller som slet ikke kan komme ind i en lejebolig uden et skub.
Det er vigtigt at sige højt, hvad det her ikke handler om.
Det handler ikke om, at ydelserne er for små i sig selv.
Det handler i høj grad om huslejens niveau og om, at der ganske enkelt mangler boliger, der er til at betale, især i de områder, hvor presset er størst.
Derfor er det også positivt, at ordningen er forankret i de eksisterende bolig- og støtteregimer, så hjælpen kan gives uden at skabe nye fælder.
Tilskuddet lægges op til at være skattefrit, ikke at blive modregnet i forsørgerydelser, og det får heller ikke betydning for borgernes boligstøtte.
Så er jeg glad for, at ordningen er tænkt decentralt og målrettet.
Det er kommunerne, der står tættest på borgerne, og det er kommunalbestyrelsen, der kan prioritere, hvem der er mest udsat, og fastsætte tilskuddets størrelse – endda med mulighed for at træffe afgørelse uden ansøgning, så hjælpen kan komme hurtigt ud, hvor den gør nytte.
Puljen er på 15 mio. kr. og fordeles til kommuner efter antallet af hjemløse med et tydeligt sigte om at sende midlerne derhen, hvor behovet er størst.
Lad os være ærlige: Den her pulje er nødvendig, fordi alternativet ofte er langt dyrere, både menneskeligt og økonomisk.
Når en udsættelse først sker, kan det udløse en kæde af akuthjælp, midlertidige løsninger og i værste fald herbergsplads.
Hvis vi i tide kan give et ekstra huslejeskub til udsatte borgere og børnefamilier, forebygger vi, at problemerne vokser, og vi holder mennesker i deres hjem.
L 84 er ikke den endelige løsning på boligknaphed, men som en midlertidig, målrettet kommunalt forankret håndsrækning i 2026 er det et fornuftigt værktøj, der kan gøre en reel forskel der, hvor presset er størst.
Marlene Harpsøe (DD), 2025-12-18:
Tak for det.
Med lovforslaget her foreslås det at etablere en pulje på 15 mio. kr. for at yde et ekstraordinært økonomisk tilskud til husleje til de mest udsatte borgere.
Det skal ifølge lovforslaget imødegå, at borgere enten ender eller fastholdes i hjemløshed.
At mennesker ender på gaden uden tag over hovedet, skal forebygges.
Det er trist, at flere mennesker oplever en trængt økonomi, bl.a. på grund af de voldsomt stigende fødevarepriser.
Det er blevet svært at være dansker.
I Danmarksdemokraterne har vi med vores finanslovsudspil foreslået flere lempelser, som skal sikre billigere fødevarer, så flere danskere bedre kan få pengene til at slå til.
Vi har bl.a. foreslået at sænke momsen på fødevarer og at afskaffe CO 2 -afgiften, for det er der gode grunde til.
Men i Danmarksdemokraterne arbejder vi også for, at det skal betale sig at arbejde, og at mennesker, der kan arbejde, selvfølgelig skal arbejde og ikke skal være forsørget af offentlige ydelser.
Der mangler i relation til lovforslaget helt generelt en definition af, hvem de her udsatte borgere er.
I Danmarksdemokraterne har vi jo tidligere indgået en aftale om at sænke ydelserne for arbejdsløse indvandrere, fordi vi mener, at det er vigtigt at stille krav til de mennesker, der kommer hertil.
Hvor dette lovforslag så bærer hen, ved vi ikke.
For det er ikke klart defineret i lovforslaget.
Man har fra regeringens side ikke engang været ærlig i lovforslaget og skrevet, at det her måske i virkeligheden handler om, at man i regeringen er blevet lidt i tvivl om, om man er gået for langt med kontanthjælpsreformen.
Vi har i Danmarksdemokraterne derfor stillet en række spørgsmål til social- og boligministeren, som vi ønsker svar på, inden vi tager endelig stilling til lovforslaget.
Vi vil f.eks. gerne have svar på, hvad der menes med udsatte borgere i forhold til dette lovforslag.
Hvad præcis er definitionen?
Hvem er det, der kan få midler fra et huslejetilskud?
Hvor mange er ikkevestlige indvandrere, og hvad er reelt kriterierne for, at man kan få et tilskud til husleje?
Det er nogle af de spørgsmål, som vi gerne vil have svar på, før vi tager endelig stilling til lovforslaget.
Derfor kan vi i dag heller ikke sige, om vi støtter lovforslaget eller ej.
Det må komme an på de svar, som ministeren giver på vores skriftlige spørgsmål.
I forhold til drøftelserne omkring billige boliger vil jeg sige, at de mangler.
Og man må jo sige, at det er noget, som har været på den socialdemokratiske dagsordenen i rigtig mange år, uden at man egentlig har løst den gordiske knude om det.
Så er det, man ser ind i et lovforslag her, der kun varer for 2026.
Jeg ved det ikke.
Derfor bliver det i hvert fald interessant at følge den udvikling også.
Men i Danmarksdemokraterne vil vi senere hen finde ud af, om vi kan støtte lovforslaget eller ej, når vi får svar på vores spørgsmål.
Camilla Fabricius (S), 2025-12-18:
Tak for det.
Ordføreren har ligesom mig og Socialdemokratiet en stærk opmærksomhed på, at man skal bidrage til samfundet, at vi skal sikre, at flest muligt er med til at løfte deres eget liv og deres økonomi.
Det er også derfor, det har været vigtigt for Socialdemokratiet at lave en stærk og stram udlændingepolitik, som er fornuftig, og som peger i retning af, at man skal klare sig selv.
Med det her lovforslag giver vi kommunerne en mulighed for at give et huslejetilskud til mennesker som Ejner.
Det er op til kommunerne og socialrådgiverne at sikre, at lovgivningen bliver fulgt.
Marlene Harpsøe (DD), 2025-12-18:
Tak til den socialdemokratiske ordfører for talen.
Når man læser lovforslaget her, synes jeg, det er meget uklart, hvem den her gruppe af udsatte borgere egentlig er.
Noget af det, vi i Danmarksdemokraterne er optaget af, er, at man med det her lovforslag ikke sender penge ud til ikkevestlige indvandrere, som er arbejdsløse eller på kontanthjælp eller lignende, men som faktisk godt kunne tage arbejde.
Så hvordan mener ordføreren at man kan sikre sig, at altså arbejdsløse ikkevestlige indvandrere på offentlig forsørgelse fortsat efter det her lovforslag har et incitament til at gå ud at tage et job frem for at være på offentlig forsørgelse?
Camilla Fabricius (S), 2025-12-18:
Ejner er jo en fiktiv person, men han er lavet ud fra mennesker, som jeg har mødt i min hverdag i Aarhus – som jeg har mødt på værestedet, altså mennesker som Ejner, som ordføreren jo også har mødt, og som har brug for den understøttelse.
Jeg synes, det er vigtigt, at vi får det ud at virke, og så må vi se på det, hvis det ikke skulle være nok.
Men jeg tænker, at det en god start.
Victoria Velasquez (EL), 2025-12-18:
Det, som jeg ser som problemet, er, at når vi har de 15 mio. kr. over for rimelig åbenlyst større beløb, altså 242 mio. kr., kan jeg godt være bekymret for, at vi simpelt hen ikke tidsnok får gjort det, der skal til.
Da vi havde førstebehandlingen af reformen ovre på beskæftigelsesområdet, fik vi at vide, at man ville følge området, og at man ville reagere tidsnok.
Der har det jo konkret nået at ramme mennesker, før de her 15 mio. kr. kommer til at virke.
Claus stod bl.a. frem i Politiken, og andre borgere har stået frem.
Camilla Fabricius (S), 2025-12-18:
Tusind tak for spørgsmålet.
Den første kommentar lader jeg være en kommentar.
Jeg er ikke arbejdsmarkedsordfører, men socialordfører, som ordføreren også siger.
Jeg synes faktisk, at det er godt, at vi her i dag står med et lovforslag, som faktisk giver 15 millioner til de kommuner, som har flest mennesker, der er hjemløse, og som på den måde kan give et huslejetilskud, sådan som man også kunne før, men man havde en periode, hvor man ikke kunne.
Til det konkrete spørgsmål om, om det er nok med 15 millioner – det er sådan, jeg hører ordføreren – vil jeg sige, at det ved vi ikke.
Altså, vi kan jo se, om det lader sig gøre.
Hvis ikke det gør, må vi jo se på, om der er andre ting, vi skal gøre.
Victoria Velasquez (EL), 2025-12-18:
Tak for talen.
På en eller anden måde er der jo også noget absurd i, at det er på beskæftigelsesområdet, at der er lavet en kontanthjælpsreform, som får kæmpe konsekvenser, og der er blevet lavet en beskæftigelsesreform, der også kommer til at betyde, at over 2.000 mennesker, som er syge, kommer til at stå med 0 kr. i indkomst i fremtiden, og 27.000, bliver det estimeret, bliver skåret i ydelse, og så er det socialordførerne, der får at vide, at det ikke er godt nok med de 15 millioner.
Jeg vil gerne spørge ordføreren ind til, at kulturministeren har sagt, at hvis 15 millioner ikke var nok, var Moderaterne villige til at finde flere midler.
Når vi ser på, at der sidste år blev brugt 242 millioner på særlig støtte, virker 15 millioner som håbløst lidt.
Så hvornår vil man finde de midler, der er brug for?
Camilla Fabricius (S), 2025-12-18:
Som datter af en far med et markant høretab kan jeg forstå, at jeg åbenbart lige skal en tur til ørelægen en gang til, selv om jeg troede, at det var blevet undersøgt, at jeg egentlig hører ganske glimrende.
Men med den uro, der er her, er jeg glad for, at formanden havde lidt velvilje her.
Jeg ved ikke, om I kender Ejner eller en som ham.
Han er en mand, der bare gerne vil blive boende i sit hjem.
Hvis vi skal sætte en stopper for hjemløshed, kræver det, at der er boliger, som Ejner har råd til at bo i uden konstant at være bange for, om pengene rækker.
For Ejner er det ikke store beslutninger, der fylder.
Det er, om der er råd til både huslejen og elregningen, og om han kan tænde lyset om aftenen og lade sin telefon op, så han kan komme i kontakt med kommunen og de andre, der hjælper ham.
Hvis huslejen stiger, er der ikke meget at give af, og når man bor et sted, hvor billigere boliger er svære at finde, så er der heller ikke noget alternativ.
Derfor er et midlertidigt huslejetilskud nødvendigt.
Samtidig arbejder regeringen på at få flere billige boliger, særlig der, hvor behovet er størst, men indtil de boliger er der, skal det ikke gå ud over Ejner.
Tilskuddet er et supplement til de kommuner, for kommunerne har jo ansvaret for at sikre boliger til deres borgere.
Indtil de langsigtede løsninger er på plads, handler det lige nu om én ting: at Ejner kan få en hjælpende hånd til at blive boende, med lys i lejligheden og strøm på telefonen.
Nanna W. Gotfredsen (M), 2025-12-18:
Bare vi kan blive ved med at have samtalen om, hvad der skal til, er det godt.
Hvis SAND De hjemløses Landsorganisation, Hus Forbi og alle mine andre gode venner på gaden, men også gerne mange, mange flere begynder at lave demonstrationer foran de nye kommunalbestyrelser fra januar for at få indflydelse – råbe på indflydelse – på, hvordan kommunerne bygger, så vil jeg med glæde følges med spørgeren til sådan en demonstration, selv om demonstrationer ikke er det, jeg dyrker mest.
Det ville være vigtigt.
Marlene Harpsøe (DD), 2025-12-18:
Tak for det svar.
Der er jo lavet en kontanthjælpsreform, og dele af den er Danmarksdemokraterne også med i.
Men det fremgår ikke rigtig her af lovforslaget, når man læser det igennem, at det har noget med kontanthjælpsreformen at gøre.
Jeg vil bare gerne høre: Er det sådan, at man i Socialdemokratiet synes, at man er gået for langt med kontanthjælpsreformen, siden man kommer med det her lovforslag?
Camilla Fabricius (S), 2025-12-18:
Tak for det.
Ordføreren har helt ret i, at det her er en mulighed i loven for at understøtte dem, der kan falde ud.
Det er ikke koblet direkte op på kontanthjælpen.
Det her er en mulighed for de 38 kommuner, som har flest hjemløse, for at kunne sikre, at et menneske som Ejner ikke mister sin bolig.
Det har været væsentligt for Socialdemokratiet at sikre, at vi kommer hjemløshed til livs.
Det er også derfor, det her lovforslag faktisk er på vores område.
Men jeg anerkender og deler Danmarksdemokraternes store opmærksomhed både på hjemløse, men også på, at vi har en stram og fornuftig udlændingepolitik.